Մանվել Գրիգորյանն իր միջավայրի զոհն է։ Նրան խաբել են՝ համոզելով, թե ինքն ազգի հերոս է՝ գեներալն ամենայն հայոց, տիրակալն Էջմիածնի ու խորհրդանիշը պատերազմի։ «Գիքորի» աշխարհայացքով խե՜ղճ գյուղացի, հավատացել է ու այն էլ ամենայն լրջությամբ՝ առանց հասկանալու, որ ինքն ընդամենը ընտրությունների ժամանակ ձայն հավաքող ու ԱԺ-ի մի անկյունում ծառայության դիմաց որպես փոխհատուցում նստող ամորֆ մարդաքանակ է։ Նրա մասին հյուսել են վիպերգեր ու առասպելներ, իսկ դրանք կարող են ունենալ ընդամենը մեկ նպատակ՝ հանրային միջավայրում արհեստական պատկառանք ձևավորել, տվյալ մարդուն ավելի վերահսկելի դարձնել ու «վասալական» ծառայության համար մոտիվացիա ստեղծել։ Ահա՛, այս ամենի արդյունքն է պատգամավոր Մանվել Գրիգորյանը, սա է պատճառը, թե ինչու են այդ մարդուն հերոս դարձրել ու իր կամքին հակառակ բերել, նստեցրել պառլամենտի շենքում։